Viestintävirasto aikoo käsitellä Soneran viimeaikaisia ongelmia. Soneralla on ollut lyhyen ajan sisällä kaksi maanlaajuista verkkovikaa, jotka ovat häirinneet asiakkaiden matkapuhelinliikennettä.

Soneralla on viikko aikaa toimittaa Viestintävirastolle kattava selvitys viimeisimmistä vikatilanteista. Jos yrityksen toiminnassa todetaan puutteita, Viestintävirasto ryhtyy jatkotoimenpiteisiin.

Virastosta kerrotaan, että Soneran ongelmia tullaan käsittelemään jatkopalaverissa. Viestintävirasto käy suurimmat vikatilanteet aina läpi yhdessä teleyritysten kanssa.

Soneran 2G- ja 3G-verkoissa oli maanantaina valtakunnallinen häiriö. Noin viidennes lähtevistä puheluista ja osa tekstiviesteistä ei mennyt perille.

Maanantain verkkovian epäillään olevan jatkoa viikonlopun ongelmille. Lauantaina Soneran matkapuhelinliikenteessä ollut häiriö haittasi muun muassa hätäpuheluiden soittamista.

Häiriö johtui pääkaupunkiseudulla sattuneesta sähkökatkosta. Tuoreimman vian arvioidaan johtuvan sähkökatkon jälkeisistä korjaustoimenpiteistä.

TS